UECเงินท่วมลุยซื้อหุ้นคืนดีเดย์ต้นปี’55
UEC เงินเหลือ เจียด 200 ล้านบาท จัดโครงการซื้อหุ้นคืน วัตถุประสงค์หลักเพื่อบริหารเงิน
16 ธ.ค. 2554

UEC เงินเหลือ เจียด 200 ล้านบาท จัดโครงการซื้อหุ้นคืน วัตถุประสงค์หลักเพื่อบริหารเงิน 
น.ส.วิไล ศิริพูลเกียรติกุล ผู้อำนวยการฝ่ายบัญชีและการเงิน บริษัท ยูนิมิต เอนจิเนียริ่ง (UEC) เปิดเผยว่า คณะกรรมการบริษัทได้อนุมัติโครงการซื้อหุ้นคืนภายในวงเงินไม่เกิน 200 ล้านบาท และจำนวนหุ้นไม่เกิน 10% ของหุ้นที่จำหน่ายได้แล้วทั้งหมด หรือ 57.2 ล้านหุ้น 
ทั้งนี้ กำหนดระยะเวลาซื้อหุ้นคืนไม่เกิน 6 เดือน นับตั้งแต่วันที่ 4 ม.ค. 2555 
วัตถุประสงค์ของการซื้อหุ้นคืน เพื่อบริหารสภาพคล่องส่วนเกินให้เกิดประโยชน์สูงสุด และเป็นการส่งสัญญาณให้กับผู้ลงทุนรับทราบถึงสถานะการเงินที่แข็งแกร่งของบริษัท เพราะปัจจุบันบริษัทมีความแข็งแกร่งทางด้านการเงิน โดยมีกำไรสะสมสูงถึง 956 ล้านบาท 
นอกจากนี้ ยังเป็นการเพิ่มอัตราผลตอบแทนส่วนของผู้ถือหุ้น (ROE) และอัตรากำไรสุทธิต่อหุ้น 
อย่างไรก็ตาม ผลกระทบต่อผู้ถือหุ้นภายหลังการซื้อหุ้นคืนอาจทำให้ปริมาณหุ้นหมุนเวียนในตลาดลดลง แต่จะส่งผลให้ราคาหุ้นของบริษัทมีเสถียรภาพมากขึ้น
สำหรับราคาหุ้นของ UEC เมื่อวันที่ 15 ธ.ค.ที่ผ่านมา ปิดตลาดที่ระดับ 2.94 บาท ปรับตัวเพิ่มขึ้น 0.10 บาท หรือ 3.52% มูลค่าการซื้อขาย 5.4 ล้านบาท 
บริษัทได้รายงานผลประกอบการไตรมาส 3 ปีนี้มีกำไรสุทธิ 46 ล้านบาท ลดลง 21% เมื่อเทียบกับงวดเดียวกันของปีก่อนที่มีจำนวน 59 ล้านบาท 
แต่ในงวด 9 เดือนแรกปีนี้ มีกำไรสุทธิ 114 ล้านบาท สูงกว่างวดเดียวกันของปีก่อน 17% ซึ่งมีกำไรสุทธิ 97 ล้านบาท